CELEX: 32019R1391
Language: sk
Date: 2019-09-06 00:00:00
Title: Vykonávacie nariadenie Komisie (EÚ) 2019/1391 zo 6. septembra 2019, ktorým sa mení nariadenie (ES) č. 1218/1999 o zatriedení určitého tovaru do kombinovanej nomenklatúry a zrušuje sa vykonávacie nariadenie (EÚ) č. 670/2013

10.9.2019   
               
               
                  SK
               
               
                  Úradný vestník Európskej únie
               
               
                  L 233/1
               
            
         VYKONÁVACIE NARIADENIE KOMISIE (EÚ) 2019/1391
         zo 6. septembra 2019,
         ktorým sa mení nariadenie (ES) č. 1218/1999 o zatriedení určitého tovaru do kombinovanej nomenklatúry a zrušuje sa vykonávacie nariadenie (EÚ) č. 670/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     Nariadením Komisie (ES) č. 1218/1999 (2) bol záhradný prístrešok s rozmermi 3 × 3 m pozostávajúci z krytu z hrubej 100 % bavlnenej tkaniny, predkladaný spolu s kovovými stĺpikmi, ktoré tvoria jeho kostru, a napínacích prostriedkov, pomocou ktorých sa prístrešok pripevní k zemi, zatriedený pod číselný znak KN 6306 91 00 ako „ostatný kempingový tovar“, keďže je zo všetkých štyroch strán otvorený. Číselný znak KN pre danú kategóriu výrobkov sa zmenil z dôvodu zmien číselného označovania v harmonizovanom systéme a kombinovanej nomenklatúre, pričom nariadenie (ES) č. 1218/1999 sa zmenilo vykonávacím nariadením (EÚ) č. 441/2013 (3) s uvedením nového číselného znaku KN 6306 90 00. Vykonávacím nariadením (EÚ) č. 670/2013 (4) Komisia zatriedila výrobok, ktorý má podstatný charakter exteriérového prístrešku, ale je predkladaný bez rámu, tyčí alebo doplnkov, pod číselný znak KN 6306 90 00 ako „ostatný kempingový tovar“, pretože nemá bočné strany ani steny, ktoré by umožnili vytvorenie uzavretého priestoru.
                  
               
                     (2)
                  
                  
                     Výbor pre harmonizovaný systém Svetovej colnej organizácie (WCO) na svojom 62. zasadnutí v septembri 2018 schválil stanovisko k zatriedeniu 6306.22/1, ktorým zatriedil výrobok s názvom dočasný altánok s rozmermi približne 3 × 3 × 2,50 m, pozostávajúci z rámu z oceľových tyčí so spojovacími dielmi a plastovými nohami a so strešným krytom s oplášťovaním všetkých štyroch rohových stĺpov. Altánok je zo všetkých štyroch strán otvorený a nie je pevne ukotvený v zemi. Bol zatriedený do podpoložky HS 6306 22, ktorá zodpovedá číselnému znaku KN 6306 22 00.
                  
               
                     (3)
                  
                  
                     Vzhľadom na rovnaké alebo veľmi podobné vlastnosti tohto výrobku a výrobkov opísaných v nariadení (ES) č. 1218/1999 a vykonávacom nariadení (EÚ) č. 670/2013 možno konštatovať, že nomenklatúrne zatriedenie výrobkov uvedených v prílohe k týmto nariadeniam nie je v súlade so stanoviskom k zatriedeniu vydaným Výborom pre harmonizovaný systém WCO č. 6306.22/1.
                  
               
                     (4)
                  
                  
                     Únia je v zmysle rozhodnutia Rady 87/369/EHS (5) zmluvnou stranou Medzinárodného dohovoru o harmonizovanom systéme opisu a číselného označovania tovaru (známom ako „harmonizovaný systém“ alebo „HS“), ktorý vypracovala Rada pre colnú spoluprácu (známa ako WCO). Stanoviská k zatriedeniu vydané Výborom pre harmonizovaný systém sú v zásade usmerňovacie nástroje pre sadzobné opatrenia Únie.
                  
               
                     (5)
                  
                  
                     S cieľom zabezpečiť jednotnosť vo výklade a uplatňovaní harmonizovaného systému na medzinárodnej úrovni a berúc do úvahy, že uvedené rozhodnutie Výboru pre harmonizovaný systém je v súlade so znením podpoložky HS 6306.22, by Únia mala uplatniť stanovisko k zatriedeniu č. 6306.22/1 prijaté Výborom pre harmonizovaný systém WCO.
                  
               
                     (6)
                  
                  
                     Právny základ a postup prijatia zmeny nariadenia (ES) č. 1218/1999 a zrušenia vykonávacieho nariadenia (EÚ) č. 670/2013 sú rovnaké. Na tieto účely je preto vhodné prijať jeden akt.
                  
               
                     (7)
                  
                  
                     Nariadenie (ES) č. 1218/1999 by sa preto malo zodpovedajúcim spôsobom zmeniť.
                  
               
                     (8)
                  
                  
                     Vykonávacie nariadenie (EÚ) č. 670/2013 by sa preto malo zrušiť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            V prílohe k nariadeniu (ES) č. 1218/1999 sa vypúšťa riadok zodpovedajúci bodu 6 tabuľky.
         
         
            Článok 2
            Vykonávacie nariadenie (EÚ) č. 670/2013 sa zrušuje.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. septembra 2019
            
               
                  Za Komisiu
               
               
                  v mene predsedu
               
               Stephen QUEST
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Komisie (ES) č. 1218/1999 zo 14. júna 1999 o zatriedení určitého tovaru do kombinovanej nomenklatúry (Ú. v. ES L 148, 15.6.1999, s. 9).
         
            (3)  Vykonávacie nariadenie Komisie (EÚ) č. 441/2013 zo 7. mája 2013, ktorým sa menia alebo zrušujú určité nariadenia o zatrieďovaní tovaru do kombinovanej nomenklatúry (Ú. v. EÚ L 130, 15.5.2013, s. 1).
         
            (4)  Vykonávacie nariadenie Komisie (EÚ) č. 670/2013 z 9. júla 2013 o zatriedení určitého tovaru do kombinovanej nomenklatúry (Ú. v. EÚ L 193, 16.7.2013, s. 2).
         
            (5)  Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).